google/wiki40b huggingface dataset:
Rikassaare relvaleid

Rikassaare relvaleid on peitleid, mis leiti 1969. aastal Paide rajoonist Rikassaare külast Prandi jõe kaldalt.
Drenaažikraavi kaevates avastati 10–15 cm sügavuselt 54 odaotsa ning 7 võitlusnuga. Relvad olid asetatud otsad vastamisi. Säilinud oli ka varte puitosi, mis lubab oletada, et relvad olid algselt varretatud.
Tõenäoliselt asetati relvad 6. või 7. sajandil otse maapinnale kuid ajapikku kattis Prandi jõgi need setetega.
On oletatud, et relvad asetati maha mingi lepingu sõlmimise tähistamiseks või piiride märkimiseks.
Rikassaare relvaleid on Eesti suurim relvaleid.
Räpina meeskoor

Räpina meeskoor on Põlva maakonnas Räpinas tegutsev meeskoor. 
Koor asutati 1952 Voldemar Kuslapi eestvedamisel. Räpinas on ka varem tegutsenud meeskoor, mis esines näiteks ka 1869. aasta üldlaulupeol.
Koor on muu hulgas osalenud Lõuna-Eesti meeskooride laulupäevadel.
Kontakt (ansambel)

Kontakt oli Eesti ansambel. Ansambel asutati 1983.  Ansamblit juhtis Mikk Targo ja lauljaks oli Marju Länik.
Luiz Gustavo

Koondisekarjäär

Debüüdi Brasiilia rahvuskoondises tegi Luiz Gustavo 10. augustil 2011 sõprusmängus Saksamaa vastu.
Esimese värava rahvuskoondises lõi ta 7. septembril 2013 sõprusmängus Austraalia vastu.
Ta on kuulunud Brasiilia koondisse 2013. aasta FIFA konföderatsioonide karikaturniiril ja 2014. aasta maailmameistrivõistlustel.
Eric Harris ja Dylan Klebold

Eric Harris

Harris sündis Wichitas, Kansases. Harrise perekond kolis tihti ümber. Ericu isa Wayne Harris oli õhuvägede transpordipiloot. Ericu ema Katherine Ann Poole oli koduperenaine. Perekond kolis Wayne Harrise erruminekul 1993. aasta juulis New Yorgi osariigist Colorado (osariik) osariiki.
Harrise perekond elas üüritud majutuses Colorados esimesed kolm aastat. Sellel ajal kohtas Eric Dylan Kleboldit. 1998 Harrise perekond ostis Columbine'i Keskkooli lähedusse maja. Ericu vanem vend Kevin käis samal ajal Colorados ülikoolis.

Dylan Klebold

Klebold sündis Lakewoodis, Colorados. Ta vanemad, Thomas ja Susan Klebold olid patsifistid ja nad käisid mõlema lapsega luterlikus kirikus. Dylan ja ta vanem vend Byron käisid luterliku traditsiooni kohaselt leeris. Dylan sai oma nime ühe kõmri luuletaja järgi.
Kodus järgisid Kleboldid mõningaid rituaale, hoidmaks Kleboldi emapoolse vanaisa juudi pärandust au sees.

Columbine'i Keskkool

Keskkoolis osalesid Harris ja Klebold koolinäidendites, tegelesid videoproduktsiooniga ja olid kooli arvutisüsteemide assistendid.
Esimeste koolitulistamiste aruannete kohaselt olid Harris ja Klebold väga ebapopulaarsed õpilased ja kiusatavad. Allikad küll viitavad poiste vastu suunatud kiusamisele, kuid aruandlused nende "väljaheidetu" staatuse üle on ümber lükatud.
Algselt teati, et Harris ja Klebold on liikmed isehakanud grupis Trenchcoat Mafia, kuigi tegelikult polnud neil selle grupiga mingit seost. Poisid ei olnud ka 1998. aastaraamatus selle grupi seltskonnafoto peal. Harrise isa väitis, et ta poeg on selle grupi liige, kui ta helistas hädaabisse 20. aprillil 1999. Klebold võttis kooli lõpuballist osa kolm päeva enne tulistamist koos oma klassikaaslase Robyn Andersoniga.
Philipp von Scheiding

Elulugu

Sündis Meissenist pärit ja 1582. aastal Rootsi kuninga Johan III käest aadlitiitli saanud riiginõuniku Christoffer von Scheidingi (surnud 1617) ja Magdalena Jakobsdotter Rosengreni (1550–1607) pojana. Kronobergi lääni asehalduri Otto von Scheidingi (1580–1651) vend. Tema isale kuulusid Östergötlandi lääni Linköpingi stiftis asunud Tjärstadi kirikuvalla Skedevi mõis, Horni kirikuvalla Åby mõis ja Mogata kirikuvalla Kullerstadi mõis. 
1602. aastast oli ta Karl IX kammerjunkur; 1606. aastal õuemarssal, sõjaväe kindralkomissar Liivimaal, 25. oktoobrist 1606 Narva kindluse asehaldur ja Liivimaa sõjaväeülem, riiginõunik; 1614 sõjaväe ülemsõjakomissar Venemaal Novgorodis, 1615 riiginõunik ja kammernõunik, 1616 Bergslageni ja Ida-Dalarna asehaldur, 1620 Rootsi vasekompanii (Koppar-Compagniet) kuberner, 3. märtsist 1628 kuni 17. juulini 1642 Tallinna linnuse, Tallinna ja kogu Eestimaa asehaldur; 10. detsember 1634 Liivi-, Ingeri- ja Karjala kõrgeima kohtuorgani Tartu õuekohtu esimene president; 8. mai 1635 Tartu Ülikooli asekantsler; 10. juuli 1637 aadlikooli inspektor Tallinnas ja samal aastal soetas endale Keila mõisa.
Rootsis kuulus talle 1621. aastast Arnö mõis, mille 14. septembril 1641 vahetas Jakob De la Gardie Jägala mõisa vastu Harjumaal, kuid hiljem tema pärijatelt mõis 26. aprillil 1684 resolutsiooniga redutseeriti.
Lisaks kuulusid talle Kunda ja Scheideby mõisad.
Ta on maetud Oleviste kiriku juurde.
Mustjalg-tüll

Mustjalg-tüll ehk meritüll (Charadrius alexandrinus) on tülllaste sugukonda kuuluv lind.
Eestis on ta eksikülaline.
Hannijöggi

Hannijöggi on Harju maakonnas Anija vallas Anijas tegutsev segakoor. Koori nimi on võetud Anija ajaloolisest nimest, mida esineb allikates alates 14. sajandist. Koori peadirigent Mariell Aren.
Koor asutati 1. oktoobril 2014 Anija vallavanema Arvo Karotame ideel.
Koor on võitnud auhindu üle-eestilistel kooride võistulaulmistel.
Martin Kutman

Martin Kutman (12. juuli 1928 Estonka – 29. mai 2012) oli eesti kergejõustiklane ja treener.
Aastatel 1947–1952 tuli ta teivashüppes, tõkkejooksus, kolmikhüppes ja kümnevõistluses kokku kaheksa korda Gruusia meistriks ning püstitas viis Gruusia rekordit.
Ta lõpetas 1946. aastal Thbilisis kehakultuuritehnikumi ja 1951. aastal Gruusia Riikliku Kehakultuuriinstituudi ning töötas seejärel treenerina.
Aastal 1952 asus ta tööle Tartu Ülikooli kehakultuuriteaduskonnas. Aastatel 1981–1989 oli ta kergejõustiku kateedri juhataja.
Martin Kutman võitis medaleid veteranide Euroopa ja maailmameistrivõistlustelt.
Alates 2013. aastast peetakse Martin Kutmani mälestusvõistlusi.
Sirli Hiius

Sirli Hiius (esinejanimega Sarah; sündinud 15. märtsil 1974) on eesti laulja. 
Ta sai tuntuks 1990ndatel koos laulja Koit Toomega moodustunud ansamblist Code One.
Aastal 2012 valiti laul "Taevas valgeks läeb" lauluvõistluse "Eesti Laul 2013" poolfinaali.
Immanuel Justus von Essen

Immanuel Justus von Essen (ristiti 17. november 1719 Schwerin – 20. november 1780) oli Riia ülempastor.

Esseni kirjakogu

Kultuurilukku on von Essen läinud enda kollektsiooniga suurmeeste kirjadest, millest olulise osa avaldas Tartu Ülikooli raamatukogu esimene direktor Karl Morgenstern (keda ekslikult on peetud ka kollektsiooni koostajaks; koostamise asjaolud selgitas välja kultuuriloolane Mare Rand). Kirjakollektsiooni kinkis 1806. aastal Tartu Ülikoolile tema poeg Riia raehärra Andreas Immanuel Edler von Essen (1757−1815), osa kollektsioonist jäi ka Morgensterni eravaldusse.
Von Esseni kogutud kirjade autorite ja adressaatide seas on näiteks Carl Philipp Emanuel Bach, Georg Philipp Telemann, Carl Linné, Johann Gottfried von Herder, Gottlieb Schlegel, Daniel Bernoulli, Leonhard Euler, Anders Celsius, Nikolaus von Amsdorf, Anhalt-Dessau vürst Georg III Vaga, André Dacier, Francesco Maria Zanotti, vürst Bogusław Radziwiłł, Georg II Rákóczi, Nikolaus Ludwig von Zinzendorf jpt. Kirju säilitatakse tänini Tartu Ülikooli raamatukogus.
Waw (süüria täht)

Waw (ܘ) on süüria tähestiku kuues täht.
Jõgeva vald (1939)

Jõgeva vald oli vald Tartumaal aastail 1939–1949 ja Jõgeva maakonnas aastail 1949–1950.
Vald moodustati senise Jõgeva valla maa-alast, välja arvatud Oonurme küla Pobeli nr. 1, Pobeli-Hans nr. 2, Pobeli-Tõnu nr. 3 ja Tuule nr. A-71 talude, Tuule metsavahikoha nr. A-72, Sarapuu metsahikoha nr. A-116 ning Kurista metskonna Kurista metsandiku kvartaalide nr. 1–11 ja 14–18 maa-alad; senise Härjanurme valla maa-alast; senise Kuremaa valla Võikvere asunduse maa-alast.
Jõgeva vald kuulus Riigivolikogu 47. valimisringkonda, kust valiti Karl Roomet, Jõgeva põllumeeste konvendi tegevus- ja valimispiirkonda ja Jõgeva jaoskonnakohtu jaoskonda.
Esimene vallavanem oli valla aukodanik Taavet-Eduard Laanemäe.
Valla täitevkomitee esimees Karl Põder vahistati ja mõisteti surma 13. juulil 1941.
Mõrv

Mõrv on inimese tahtlik ebaseaduslik tapmine.
Chesapeake'i laht

Chesapeake'i laht (inglise keeles Chesapeake Bay) on suhteliselt kitsas lehtersuue Kesk-Atlandi osariikide Marylandi ja Virginia vahel, kuhu suubub idaranniku pikim jõgi Susquehanna.
Rolandas Paksas

Rolandas Paksas (sündinud 10. juunil 1956 Telšiais) on Leedu poliitik. 18. maist kuni 27. oktoobrini 1999 ning 26. oktoobrist 2000 kuni 20. juunini 2001 oli ta Leedu peaminister, 26. veebruarist 2003 kuni 6. aprillini 2004 Leedu president. Aastatel 2009 kuni 2019 oli ta Euroopa Parlamendi liige, ta kuulus Vaba ja Demokraatliku Euroopa fraktsiooni.
Pärast presidendivalimiste võitu 2003. aastal süüdistati Paksast kahtlastes sidemetes Venemaaga. Nimelt andis ta lennundusfirma Avia Baltika presidendile Juri Borissovile dekreediga Leedu kodakondsuse, pärast seda kui Borissov oli Paksase valimiskampaania jaoks annetanud 400 000 USA dollarit. Leedu põhiseaduskohus tunnistas Paksase süüdi kodakondsuse andmises Juri Borissovile, riigisaladuse rikkumises ning oma ametivõimu kuritarvitamises. 6. aprillil 2004 taan­das seim Paksase ametist. Sellega sai temast esimene ametist tagandatud president Euroopas.
Haapsalu härraskond

Härraskonna teke

Rootsi kuningas Gustav II Adolf müüs 1625. aastal Haapsalu lääni koos Haapsalu linna ja sealse kindlusega krahv Jakob De la Gardie'le. Viimane ühendas selle oma teiste Läänemaal ja Harjumaal asuvate maavaldustega ning moodustas neist 1628. aastal Haapsalu härraskonna. Administratiivselt oli härraskond Läänemaast eraldatud.

Härraskonna hilisem ajalugu

Pärast krahv Jakob De la Gardie surma päris tema valdused poeg krahv Magnus Gabriel De la Gardie. 1655. aastal pantis ta Haapsalu linna ja linnuse koos mõisatega krahv Otto Wilhelm von Königsmarckile. Viimase suguvõsa haldaski valdust kuni reduktsioonini (1691).

Härraskonna koosseis

Selle koosseisu kuulusid järgmised valdused: Haapsalu linn ja selle ümbrus, Ridala kihelkonnas Käblamõisa (Kebbeldorf), Uuemõisa (Neuenhof) ja Võnnu (Wenden), Lääne-Nigula kihelkonnas Taebla (Taibel) ja Uugla (Udenküll), Martna kihelkonnas Ehmja (Echmes), Keskvere (Keskfer), Ohtla (Ochtel), Patsu (Patz) ja Putkaste (Putkas) mõisad, suurem osa Noarootsi kihelkonnast, terve Vormsi saar ja ¾ Hiiumaast koos sealsete mõisatega. Peale selle olid härraskonna koosseisus Piirsalu (Piersal) Kullamaa kihelkonnas ning Kolga (Kolk) ja Kiiu (Kida) mõisad Kuusalu kihelkonnas. De la Gardie'de nimel haldas seda suurvaldust asehaldur, kes resideeris Haapsalus; talle oli allutatud ka linna raad.

Nimetus "krahvkond"

Härraskonna kohta on mõnikord ekslikult kasutatud nimetust Haapsalu krahvkond. Kalev Jaago hinnangul aga oli selline määratlus 17. sajandi allikates tundmatu. Krahvkonna mõiste tuli käibesse esmakordselt alles 1930. aastatel Eestimaa rüütelkonna genealoogilise käsiraamatu vahendusel.
Eesti-Egiptuse suhted

Eesti-Egiptuse suhted on kahepoolsed suhted Eesti ja Egiptuse vahel.
Kaks riiki tunnustasid teineteist Rahvasteliitu kuulumise kaudu. Eesti liitus Rahvasteliiduga 1922 ja Egiptus 1937.
Egiptus taastunnustas Eestit 6. septembril 1991. Kahe riigi vahelised diplomaatilised suhted said alguse 2. jaanuaril 1992.
Tegutseb Eesti Suursaatkond Kairos. See suursaatkond on ühtlasi ainus Eesti saatkond Araabiamaades ja Aafrikas. Tegutseb ka Egiptuse suursaadik Eestis, kes resideerib Helsingis.
William Dray

William Herbert Dray (23. juunil 1921 Montréal – 6. august 2009) oli Kanada ajaloofilosoof.
Dray õppis Oxfordi ülikoolis ajalugu, kuid on enamjaolt tegelenud ajaloofilosoofiaga. Ta on püüdnud luua teadusfilosoofilist alust humanitaarteadustele, eriti ajaloole, mis erineks põhimõtteliselt loodusteaduste omast. Ajaloos peab ta selleks selgitavat narratiivi (explanatory narrative), mis oleks vaba teoreetilistest ja ideoloogilistest implikatsioonidest ning annaks seega võimaluse kirjeldada ajalugu täpselt nii, nagu see juhtus. Ta on uurinud ka ajaloofilosoof Robin George Collingwoodi filosoofiat.
Pauley Perrette

Pauley Perrette (sündinud 27. märtsil 1969) on Ameerika Ühendriikide filminäitleja, kirjanik, laulja ja jurist (tsiviilasjade advokaat).
Eesti televaatajatele on ta tuntud Abigail (Abby) Sciuto rolli poolest seriaalis "NCIS: Kriminalistid" (2003. aastast tänini). Ta on mänginud ka seriaalis "Homsed uudised" (Theresa Laparco) ja ühes sarja "CSI kriminalistid" osas.
Perrette on tuntud aktiivse samasooliste abielu eestvõitlejana. Ta on teatanud, et ei abiellu oma praeguse elukaaslasega enne, kui see on Californias võimalik ka samasoolistel.
Northrop Grumman B-2 Spirit

Northrop Grumman B-2 Spirit on Northrop Grumman Corporationi esimene operatiivkasutusse võetud vaidtiib-tüüpi kaugpommituslennuk. Lennuki ehituses on rakendatud ulatuslikult stealth-tehnoloogiat, mis võimaldab jääda radaritele piisavalt nähtamatuks. Lennuki B-2 esmalend toimus 17. juulil 1989. Esimene seerialennuk anti Ameerika Ühendriikide õhujõududele üle 1993. aastal.
B-2 Spirit relvastuses on nii tavalised pommid (raketid) kui ka tuumapommid (-raketid), kogukaaluga 22,7 tonni, mis paiknevad kahes pommišahtis. Lennukid asuvad peamiselt Missouris Whitemani õhujõudude baasis.
Ehitatud on 21 B-2-te, kõik USA õhujõududele. 23. veebruaril 2008 kukkus üks B-2 Guamil asuvas Anderseni õhujõudude baasis pärast õhkutõusmist alla ja hävis täielikult.
B-2 Spiritit on kasutatud Kosovo sõjas, Afganistani ja Iraagi sõjas.
Ühe lennuki maksumus 1997. aasta hindades oli 2,1 miljardit dollarit.

Lennuki konstruktsioon

B-2 on klassikaline vaidtiiblennuk, mille tiiva noolsus on 35°. Lennuki ehituses on kasutatud 90% ulatuses komposiitmaterjale. Mootoritest väljuvate kuumade gaaside soojusjälg on võimalikult hajutatud. Et lennuk oleks madallennul võimalikult vähe kuuldav, on see varustatud tõhusa mootorimüra summutus-seadmega.
Kõrgemates õhukihtides lennates tekib lennuki järel tavaliselt kondensatsioonijälg, mille avastamiseks on B-2 tagaosas laserseade, mis annab pilootidele märku lennuki vajalikuks kõrguse muutmiseks, et kondensatsioonijälge ei tekiks.
Jõhvi–Kose maantee

Jõhvi–Kose maantee (registrinumbriga 33) on üks Eesti tugimaanteedest. 
See saab alguse Jõhvi linnas Jõhvi–Tartu–Valga maantee 3. kilomeetril (Jõhvi linna tänavana Pargi tänav). Tee pikkus on 3,6 km. Tee lõpeb Kose külas Jõhvi–Vasknarva maantee 3. kilomeetril.

Asulad Jõhvi–Kose maanteel

Jõhvi linn, Kohtla-Järve linna Ahtme linnaosa, Pargitaguse küla, Kose küla.
Tsetsekärbes

Tsetsekärbes (Glossina) on päriskärblaste hulka kuuluv ja selgroogsete verest toituvate kärbeste perekond, kes elab kõikjal troopilises Aafrikas. Parasiidina kannab see läbi hammustuste mõneti surmavat unehaigust trüpanosomiaasi nii inimeste kui ka loomade hulgas.
Sandra Heidov

Sandra Heidov (sündinud 1976. aastal Rakveres) on eesti kirjanik, stsenarist, tõlkija ja prantsuse keele õpetaja.
1994. aastal Rakvere 3. keskkooli lõpetanuna on ta Tõnu Kõivu preemia laureaat (1994).
Tema lastejutte on avaldatud ajakirjas Täheke. Sandra Heidovi debüütteoseks on “Ema, kes armastas kaua magada” (2018, kirjastus Tänapäev).
Muusikafilmi "Vennaskond. Millenium" (1998) stsenaariumi autor koos Tõnu Karro ja Tõnu Trubetskyga. Mängufilmide "Minu Leninid" (1997), "Georgica" (1998) ja "Ristumine peateega", 1999 tootmisassistent. 
Ta kirjutab ka laulusõnu, näiteks on ta laulu "Hülgeviga" sõnade autor koos Jaan Tättega.
Tammiku (Väike-Maarja)

Ajalugu

Tammikus asus Emumäe piirkonna (Pudiviru) muinasaegne keskus. Tänapäeval on teada Tammiku linnamägi ehk Rahaaugumägi, kaheksa kultusekivi ja 1959. aastal läbikaevatud maa-alune kalmistu Kolgata ehk Pealuumäel. Rahvapärimuste järgi olnud Tammikus veel Taaratammik ja Hiietammik, samuti Hiiekivi ja ohvrikivi.
18. saj. L.A. Mellini kaardi järgi oli Suur-Tammiku ja Salla mõisa vahelisel teel Laane (Lane) kõrts.
Izvarõne

Ajalugu

Izvarõne asutati 1914. aastal kivisöekaevurite asulana, alev alates 1938. aastast.
Donbassi sõja ajal, 2014. aasta suvel, toimus asula lähistel valitsusvägede ja keskvalitsusvastaste relvajõude vahel mitmeid ägedaid lahinguid. Sügiseks oli keskvalitsus kaotanud kontrolli asula üle.
20. juunil taganesid Ukraina piirivalvurid valitsusvastaste relvajõudude eest taganedes Venemaa territooriumile. 25. juunil teatas LRV esindaja, et asula on LRV kontrolli all. 11. juulil teatasid valitsusväed asula üle kontrolli taastamisest.
16. juulil toimusid asula lähistel ägedad lahingud valitsusvägede ja valitsusvastaste relvajõude vahel. 17. juulil sattusid Izvarõne lähistel valitsusvastaste relvajõude piiramisrõngasse Ukraina relvajõudude üksused ("Izvarõne katel").
Izvarõne asub olulisel Venemaa Föderatsiooni ja Ukraina vahelisel ühendusteel, mille kaudu varustatakse valitsusvastaseid relvajõude sõjatehnika ja elavjõuga.
Kõrvalfirma

Kõrvalfirma (inglise keeles spin-off ja sellest toortõlkena kasutatud, kuid mittesoovitatav termin: spin-off-firma) on teadus- ja arendusasutuse, sh kõrgkooli juures töötav ettevõte, mille ülesandeks on uute kõrgtehnoloogiliste ja teadusmahukate tehnoloogiate turustamisele kaasa aitamine ning teadus- ja arendustegevuse ja innovatsiooni alusel areneva ettevõtluse soodustamine.
Andreas Ventsel

Andreas Ventsel (sündinud 21. märtsil 1976) on eesti kultuuriuurija ja semiootik.
Ta kaitses 2005. aastal Tartu Ülikoolis semiootika ja kulturoloogia erialal magistrikraadi tööga ""Meie"-konstrueerimine eesti poliitilises retoorikas 1940–1953" ning 2009. aastal doktorikraadi tööga hegemoonia semiootilisest teooriast ("Towards semiotic theory of hegemony").
Neljataktiline sisepõlemismootor

Neljataktiline sisepõlemismootor on tänapäeval kõige levinum jõuallikas sõidukitele ja statsionaarsetele seadmetele.
Neljataktilise sisepõlemismootori tööpõhimõte seisneb kütuse põlemisel saadava energia muutmises mehaaniliseks energiaks.
Neljataktilise mootori põhiosad on mootoriplokk, karter, väntvõll koos hoorattaga, silinder, kolb, keps (v.a. vankelmootoris), sisse- ja väljalaskeklapid, nukkvõll(id) ning sõltuvalt mootori tüübist süüteküünal ja/või pihusti.

Mõisted

Takt – kolvi liikumise ajal ühest surnud seisust teise toimuvad protsessid
Surnud seis – kolvi ülemine ja alumine piirasend, kus kolb muudab oma liikumise suunda
Kolvikäik – teekond, mille kolb läbib liikumisel ühest surnud seisust teise.
Töömaht – ruumi, mille kolb vabastab, liikudes ülemisest surnud seisust alumisse. Ruumi, mis jääb kolvi kohale selle ülemises surnud seisus, nimetatakse põlemiskambri mahuks. Töömahu ja põlemiskambri mahu summat nimetatakse üldmahuks. Mitmesilindrilise mootori kõigi silindrite töömahtude summat nimetatakse mootori töömahuks. Väikestel mootoritel tähistatakse töömahtu kuupsentimeetrites, suurtel liitrites.
Surveaste – töömahu ja põlemiskambri mahu suhe.
Varnja Elava Ajaloo Muuseum

Varnja Elava Ajaloo Muuseum on Peipsiääre vallas Varnja külas asuv muuseum, mis tutvustab 19. sajandi lõpu – 20. sajandi alguse vanausuliste elulaadi.
Muuseum avati 2002. aastal.

Varnja Kalameeste Muuseum

Varnja Elava Ajaloo Muuseumiga samas majas avati 2005. aastal ka Varnja Kalameeste Muuseum.
Iraida Tšubenko

Iraida Tšubenko (Ираида Чубенко, sündinud 30. novembril 1955) on Eesti finantsist ja omavalitsustegelane.
Ta on lõpetanud Tartu Ülikooli majandusteaduskonna. Ta on töötanud Ühispanga Narva kontori juhatajana, peale seda Kreenholmi siseauditi osakonna juhatajana.
2013–2016 oli ta Narva-Jõesuu linnapea.
Hiie Asser

Hiie Asser(sündinud 20. mail 1961) on eesti pedagoog. Ta on Tartu Annelinna Gümnaasiumi direktor ja Tartu Ülikooli haridusteaduskonna õppejõud.
1998. aastast on Asser riikliku keelekümblusprogrammi eestvedaja ning loonud sellele nii teoreetilise kui ka praktilise baasi. 2000. aastast juhtis ta varajase keelekümbluse programmi uurimisrühma Tartu Ülikooli juures. 2003. aastal kaitses ta samal teemal doktoritöö "Varajane osaline ja täielik keeleimmersioon Eesti muukeelse hariduse mudelitena". Samuti on Asser 2000. aastatel Eesti koolides levinud lõimitud aine- ja keeleõppe metoodika (LAK-õppe) üks eestvedajaid ja koolitajaid. Alates 2007. aastast on ta osalenud eestikeelsele aineõppele ülemineku korraldamisel gümnaasiumiastmes.
2008. aastal sai Hiie Asserist Tartu Annelinna Gümnaasiumi direktor.
2013. aastal anti talle pikaajalise pedagoogilise töö eest Tartu linna medal.
Kunda vald (1939)

Kunda vald oli vald Virumaal aastail 1939–1950.
Vald moodustati senise Kunda-Malla valla maa-alast, välja arvatud Mahu ja Männiku külade ning Kunda metsandiku kvartaalide nr. 117–119 maa-alad; senise Varangu valla Andja, Andja-Paasküla, Marinu, Tidriku, Toolse, Karepa ja Rutja külade ning Selja asunduse maa-aladest.
Röövlirahnu Martin

Sisu

Film räägib kohanemisraskustega poisist Martinist, kes kolib emaga elama uude kohta. Martinil on komme alatasa kõikvõimalikesse jamadesse sattuda ja viimasel koolipäeval läheb kõik valesti. Martinile meeldib koolidirektori tütar Marta, aga tüdruk meeldib ka kooli kõige popimale poisile Kevinile, kellel on uhke roller. Viimases hädas tuleb Martinile appi riukalik võlurkass Nitram, kes toob kaasa uusi seiklusi.

Film arvudes

2005. aasta jooksul kogus film Eesti kinodes 29 863 vaatajat.
Maimonides

Maimonides ehk rabi Moše ben Maimon (רבי משה בן מימון; tuntud ka akronüümi Rambam järgi; 1135 (või 1138) Córdoba, Almoraviidide riik (tänapäeva Hispaania) – 1204 Fostat, Aijubiidide sultanaat (tänapäeva Egiptus)) oli sefaradi juudi õpetlane, arst, astronoom, teoloog ja filosoof, keskaja üks tuntumaid Toora kommentaatoreid.
Maimonides sündis ajal, mida peetakse Hispaania juudi kultuuri kõrgajaks. 1148. aastal vallutas Córdoba aga Almohaadide riik ning juudid pidid kas vahetama usku või maalt lahkuma. Seejärel rändas Maimonides koos perega pikalt ringi Vahemere-äärsetes araabia riikides, sealhulgas Palestiina piirkonnas, kuni asus 1168. aasta paiku elama Egiptusse.
Maimonides kirjutas ulatuslikke teoloogilisi ja juriidilisi kommentaare Toorale ning tema Talmudi-käsitlus pälvis rahvusvahelist tunnustust juba ta eluajal. Maimonidese juriidilistest sententsidest on tänapäeval üks tuntumaid maksiim: "On parem ja rahuldustpakkuvam mõista õigeks tuhat süüdlast kui lasta surra ainsalgi süütul." Samuti olid mõjukad tema meditsiinilised traktaadid, milles ta kirjeldas paljusid haigusi nagu astmat, diabeeti, kollatõbe ja kopsupõletikku, propageeris tervislikku ja mõõdukat elustiili, lähtudes antiikaegse arsti Galenose kehavedelike teooriast. Astroloogia suhtes oli ta skeptiline.
Maimonidese filosoofilistest teostest on tuntuim araabia keeles kirjutatud "Eksinute teejuht" ("Dalālat al-ḥāʾirīn"), milles ta ühendas Aristotelese ja Toora õpetused. Ladina keelde tõlgituna mõjutas teos mitmeid kristlikke skolastikuid nagu Albert Suurt, Aquino Thomast (kes talle korduvalt ka otsesõnu viitab) ja Duns Scotust, kes siiski ei võtnud omaks Maimonidese uusplatonistlikke ideid nagu negatiivne ehk apofaatiline teoloogia. Ulatuslikult kirjutas ta ka teodiikest ehk kurjuse probleemist kõikvõimsa Jumala loodud ja suunatavas maailmas. Teiste seas avaldas Maimonidese looming suurt mõju ka mitu sajandit hilisemale filosoofile Baruch Spinozale.
Arthur Hiller

Arthur Hiller (22. november 1923 Edmonton – 17. august 2016 Los Angeles) oli Kanada filmirežissöör.

Tunnustused

Arthur Hiller kandideeris filmiga "Love Story" parima lavastaja ja parima filmi Oscarile.
2002. aastal võitis ta Jean Hersholti nimelise auhinna.
Kaisma raba

Kaisma raba (ka Kaisma soo) on raba Pärnu maakonnas Põhja-Pärnumaa vallas. Soo pindala on 1723 ha. Soo jääb Kaisma hoiuala piiresse.
Soo on tekkinud veekogu soostumise tagajärjel.
Rabas asub kaks järve: Kaisma järv ja Kaisma Väikejärv.
Turba paksus on soos kuni 5,8 m.